Diari Oficial de la Generalitat Valenciana


Sumari del DOGV 9846, del 10-05-2024 (2024/3626)

RESOLUCIÓ 26 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la revisió del Pla de prevenció d'incendis forestals del Parc Natural de Puebla de San Miguel. Expedient 097/9419-YER.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9846

Data del DOGV
:   10-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3626


Data del document
:   26-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 26 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la revisió del Pla de prevenció d'incendis forestals del Parc Natural de Puebla de San Miguel. Expedient 097/6599-XXK. [2024/3626]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 097/6442-HXH Puebla de San Miguel.  
  
«Informe ambiental i territorial estratègic  
Tràmit: avaluació ambiental de la revisió del Pla de prevenció d'incendis forestals del Parc Natural Puebla de San Miguel.  
Promotor: Direcció General de Prevenció d'Incendis Forestals.  
  
Autoritat substantiva: Conselleria d'Agricultura, Desenvolupament Rural, Emergència Climàtica i Transició Ecològica.  
Localització: municipi de Puebla de San Miguel.  
Expedient: 097-2020-EAE.  
La Comissió d'Avaluació Ambiental, en la sessió realitzada el 16 de desembre de 2021, va adoptar el següent:  
Acord:  
Vista la proposta d'informe ambiental i territorial estratègic de la revisió del Pla de prevenció d'incendis forestals del Parc Natural de Puebla de San Miguel, en els termes següents:  
En data 17 de novembre de 2020 es va rebre de la Direcció General de Prevenció d'Incendis Forestals la sol·licitud d'inici de l'avaluació ambiental i territorial estratègica de la revisió del Pla de prevenció d'incendis forestals del Parc Natural de Puebla de San Miguel.  
  
A) Documentació presentada  
La sol·licitud d'inici, remesa per la Direcció General de Prevenció d'Incendis Forestals s'acompanya de la documentació següent:  
  
document inicial estratègic, procediment de revisió de l'anterior pla de prevenció d'incendis, documents introductoris, esborrany de la revisió del pla, estudi patrimonial i cartografia.  
Des del punt de vista formal, complix els continguts de l'article 52 del Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.  
B) Planejament vigent  
El Parc Natural de Puebla de San Miguel consta d'un pla de prevenció d'incendis forestals aprovat per la Resolució de 30 de juny de 2010, del conseller de Medi Ambient, Aigua, Urbanisme i Habitatge, amb una vigència de deu anys.  
La demarcació forestal de Chelva, en la qual s'inclou el Parc Natural Puebla de San Miguel, disposa d'un pla de prevenció d'incendis forestals (PPIF) aprovat mitjançant la Resolució de 30 de setembre de 2013. En l'article 2 de l'esmentat pla s'establix que «en les zones incloses en l'àmbit d'un parc natural, i en els aspectes en els quals pot donar-se contradicció, prevaldrà el marc legislatiu propi de cada parc, en concret el Pla d'ordenació dels recursos naturals (PORN), el Pla rector d'ús i gestió (PRUG) i el pla de prevenció d'incendis forestals». Amb caràcter general, el pla té una vigència de 15 anys.  
  
El pla local de prevenció d'incendis de Puebla de San Miguel haurà de desenvolupar i/o complementar, si és el cas, el Pla de prevenció d'incendis del parc natural.  
La Llei 11/1994, de 27 de desembre, d'espais naturals protegits de la Comunitat Valenciana, establix, en l'article 39, que estos instruments contindran la programació d'un pla específic de prevenció d'incendis. En compliment d'esta norma, el Pla d'ordenació de recursos naturals de Puebla de San Miguel regula, en l'article 59, el pla de prevenció d'incendis forestals per a l'àmbit del PORN.  
  
C) Objecte de la revisió  
El pla de prevenció d'incendis definix actuacions relatives tant a la prevenció de causes d'incendi com d'execució d'infraestructures de prevenció, als organismes promotors i implicats en cada actuació, així com una previsió temporal per a l'execució d'estes i una estimació econòmica.  
La revisió té com a objecte actualitzar les actuacions que engloba el pla de prevenció d'incendis forestals (PPIF), la vigència del qual va caducar en 2020, per a la qual cosa s'ha fet una anàlisi del seu grau de compliment (vegeu annex 1 del DIE), a partir del qual s'han descartat algunes actuacions, bé per estar ja executades, o bé per haver-se considerat innecessàries o inviables al llarg de la vigència del pla.  
  
D'altra banda, s'ha tractat de simplificar el pla i englobar en una actuació única les actuacions senzilles dirigides a un mateix objectiu (per exemple, les actuacions 10.2, 10.3.1 i 10.3.2 del pla de prevenció de causes, relatives al disseny i l'edició de fullets divulgatius, s'agrupen en una única actuació, la 2.2 del pla de prevenció de causes en la revisió). S'han fet consultes al parc natural i s'hi han afegit algunes actuacions considerades d'interés, com l'elaboració d'un estudi de punts estratègics de gestió del combustible.  
  
Respecte a les infraestructures de prevenció, són les que establix el Pla de prevenció d'incendis de la demarcació de Chelva.  
La revisió del pla s'estructura en un pla de prevenció de causes i un pla d'infraestructures, cada un dels quals inclou actuacions destinades a previndre incendis forestals.  
Per a l'esmentada revisió es preveuen dos alternatives:  
- Alternativa 0: consistiria a mantindre el contingut exacte de les actuacions establides en el PPIF aprovat en 2010. Esta alternativa comprén 79 actuacions (6 en un pla general, 48 en el pla de prevenció de causes i 25 en el pla d'infraestructures).  
- Alternativa 1: consistix a fer una revisió del PPIF del PN Puebla de San Miguel. Esta alternativa, finalment seleccionada, comprén 23 actuacions (13 en el pla de prevenció de causes i 10 en el pla d'infraestructures) i un apartat de seguiment i control de l'execució de les actuacions.  
Segons l'alternativa seleccionada, els principals canvis respecte al pla vigent es detallen a continuació:  
En el pla de prevenció de causes (PPC):  
- L'agrupació de les actuacions relatives a jornades i difusió mitjançant fullets i la inclusió de la difusió multimèdia (actuacions 2.1 i 2.2).  
  
- L'agrupació d'actuacions encaminades a facilitar l'elaboració dels plans locals de cremes (actuació 5.1) i foment d'alternatives al foc per a eliminar restes vegetals (actuació 3.2), sense especificar únicament la creació de línies d'ajuda.  
- La inclusió de les actuacions d'adaptació dels paellers i la instal·lació de cartells en les àrees d'ús públic com a part de l'actuació d'adaptació de les àrees d'ús públic del Pla d'infraestructures (actuacions 6.1).  
  
- L'agrupació i la implementació de les actuacions relatives a vigilància i detecció d'incendis mitjançant la referència al Pla de vigilància preventiva de la Comunitat Valenciana, i la inclusió de les ajudes al voluntariat per a la prevenció d'incendis forestals (actuacions 6.1 i 6.2 del pla de prevenció de causes).  
- La inclusió de les actuacions d'actualització de la zonificació del risc d'incendis, no únicament per caiguda de llamps, sinó més extensa, i la modificació de la normativa sectorial del parc natural per a facilitar l'execució de les infraestructures de prevenció (actuacions 7.4 i 8.1 del pla de prevenció de causes).  
- L'exclusió de les actuacions relatives a:  
• inclusió de normes de prevenció d'incendis en la normativa sectorial del parc natural.  
• ajudes per a la construcció de cremadors.  
• eliminació de punts d'abocament no controlats, que realitzen els ajuntaments.  
• elaboració del pla d'ús públic del parc natural.  
En el pla d'infraestructures (PI):  
- La inclusió de l'elaboració d'un estudi sobre els punts estratègics de gestió de la vegetació per a la prevenció d'incendis forestals (actuació 1.1).  
- L'agrupació de les actuacions relatives a cada tipus d'infraestructura (àrees tallafoc, xarxa viària i xarxa hídrica), així com les relatives a l'adequació d'àrees recreatives, incloent-hi tant l'execució com la redacció dels projectes (actuacions 2.1, 2.2, 3.1, 4.1, 4.2 i 6.1).  
  
Referent a infraestructures, es modifica el contingut de les actuacions respecte al PPIF de 2010, que se substituïx per les que s'inclouen en el Pla de prevenció d'incendis de la demarcació de Chelva. Únicament s'inclouen en esta revisió les que establix este pla de demarcació.  
  
Es manté l'execució i el manteniment de faixes perimetrals en zones urbanes, que no estan previstes en el pla de demarcació.  
- L'agrupació en una única actuació de les actuacions destinades al manteniment i a la recuperació de cultius (actuació 5.1) i a l'aprofitament ramader (actuació 5.2).  
- El foment de l'execució d'infraestructures no se centra en subvencions i ajudes únicament, sinó que preveu més opcions, com ara convenis, estudis, col·laboracions, etc.  
- L'exclusió de les actuacions relatives a incloure les normes de prevenció d'incendis en la normativa sectorial del parc natural.  
S'introduïx un apartat relatiu a condicionants a l'execució dels projectes que es deriven del pla, així com un apartat relatiu a la coordinació i el seguiment de les actuacions, en el qual també queda inclosa la possibilitat de celebrar reunions de prevenció d'incendis al parc natural (anterior actuació D del Pla general del PPIF).  
Del pla vigent es destaquen estos aspectes:  
- Vials: 178 km de condicionament de vials i 4 km de nova obertura.  
- Àrees de tallafocs: 155 km i obertura i manteniment de faixes perimetrals en nuclis urbans.  
- Depòsits: 2 de nova construcció i 10 d'adaptació d'existents.  
  
La proposta de revisió del pla preveu, d'acord amb el que indica el DIE:  
- Vials: 83 km de condicionament de vials.  
- Depòsits: adaptació de 12 depòsits existents.  
La superfície d'actuació que abasta la revisió del pla és de 6.479,56 hectàrees d'extensió i es correspon amb l'àmbit del parc natural. Afecta el terme municipal de Puebla de San Miguel.  
D) Justificació de la revisió  
D'acord amb el que s'indica en la documentació presentada, el termini previst per a la vigència del PPIF actual del parc natural ha conclòs (deu anys), i cal revisar-lo de manera que es continue el treball de prevenció i s'establisca quines actuacions del pla vigent es prorroguen i quines es descarten, així com introduir-ne de noves en funció de la necessitat o l'interés. Això s'ha efectuat després d'analitzar el nivell de compliment del pla vigent.  
  
Segons esta anàlisi, el grau general de compliment del PPIF ha sigut del 27 %, que es correspon a un nivell de compliment general baix. Destaca l'alt grau de compliment en el programa de vigilància i prevenció (75 %) i alerta de raigs (100 %), i el baix grau de compliment registrat en el pla de prevenció de causes (24 %). En relació amb les de regulació de l'ús recreatiu, el nivell de compliment és mitjà (35 %), i, respecte als programes relatius a vies de comunicació, eliminació de punts d'abocament incontrolats, línies elèctriques i regulació dels treballs en l'entorn forestal, es troben pendents.  
  
En la fase de revisió del pla s'han efectuat consultes a diferents organismes, com la Direcció Territorial de València d'esta conselleria, la Direcció General de Medi Natural, el Parc Natural, l'Ajuntament, la Diputació de València, Iberdrola, Red Eléctrica i Endesa i s'ha rebut resposta d'alguns d'ells.  
Des del Parc Natural, la revisió s'estima adequada i suficient, amb l'excepció que no es considera necessari incloure l'actuació relativa a la possibilitat de revisió i adaptació de la normativa sectorial del parc a les necessitats de l'execució de les infraestructures de prevenció d'incendis.  
  
El Parc proposa el manteniment d'alguns trams de vials d'orde 3 previstos en el PPIF del Parc. Es considera oportuna la seua inclusió, si és el cas en el PLPIF, ja que es tracta de trams d'orde 3 no previstos en el PPIF de la demarcació de Chelva que no tenen eixida i són de poca longitud.  
E) Consultes realitzades  
Per part de l'òrgan ambiental, d'acord amb l'article 53.1 del TRLOTUP, la documentació aportada s'ha sotmés a consulta, en la seua condició d'administracions públiques afectades, a:  
  
Administració pública consultada Consulta Informe  
DG Política Territorial i Paisatge 14.06.2021   
Servici Ordenació del Territori (PATRICOVA) 13.09.2021  
Servici Infraestructura Verda i Paisatge (PAISATGE) 26.11.2021  
Servici de planificació 15.12.2021  
Servici Gestió Territorial -  
DG Medi Natural 14.06.2021   
Servici Gestió d'Espais Naturals Protegits -  
Servici d'Ordenació i Gestió Forestal 16.12.2021  
Servici de Vida Silvestre -  
DG Cultura i Patrimoni 14.06.2021 10.11.2021  
Diputació València\_Carreteres 14.06.2021 06.07.2021  
Ajuntament Puebla de San Miguel 14.06.2021 -  
Emergències 14.06.2021 07.08.2021  
Iberdrola 14.06.2021 15.07.2021  
REE 14.06.2021 27.09.2021  
  
  
Nota: els informes rebuts es poden consultar, una vegada s'emeta este IATE, en la pàgina web:  
https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
(apartat ‘Consulta de plans d'avaluació ambiental', seleccionant província València, municipi Puebla de San Miguel i >097\_2020\_EAE Revisión del Plan de Prevención de Incendios Forestales del PN Puebla de San Miguel)  
De les consultes efectuades a les administracions públiques afectades a les quals es referixen els articles 48.d i 51.1 del TRLOTUP, s'indiquem els aspectes següents.  
Subdirecció General d'Emergències  
L'Agència de Seguretat i Resposta a les Emergències emet informe el 8 de juliol de 2021 en el qual s'indica que, revisada la documentació aportada, no hi ha cap al·legació sobre este tema per part del servici.  
  
Infraestructura Verda i Paisatge  
En l'informe emés pel Servici d'Infraestructura Verda i Paisatge el 26 de novembre de 2021 s'indica el següent:  
• El parc es troba en l'àmbit del paisatge de rellevància regional PRR 13, entorn d'Ademuz i savinars de Puebla de San Miguel.  
  
• El PPIF conté un pla de prevenció de causes i un pla d'infraestructures en què s'inclouen propostes que cal dur a terme i que tindran influència sobre la infraestructura verda i sobre el paisatge, incloent-hi algunes mesures d'integració paisatgística de caràcter genèric.  
  
• S'haurà de fer constar com a condició en les fitxes de l'«Annex 2, Programes d'actuació del Pla d'Infraestructures», que, per al desenvolupament dels projectes indicats en este l'objecte dels quals siga l'execució d'elements que incidisquen sobre la infraestructura verda i el paisatge, este projecte continga l'estudi d'integració paisatgística (EIP): actuacions en àrees tallafocs, en faixes perimetrals de zones urbanitzades, en pistes forestals, en àrees d'esbarjo d'ús públic, etc. conforme al que s'establix en els articles 6.3 i 6.4b del TRLOTUP.  
Planificació  
En l'informe emés pel Servici de Planificació el 15 de desembre de 2021, s'indica el següent:  
• El PPIF és compatible amb la legislació sectorial de carreteres i ferrocarril en l'àmbit de la Comunitat Valenciana.  
• La carretera existent en l'àmbit geogràfic del PORN és la CV-363, pertanyent a la xarxa local, i la titularitat de la qual pertany a la Diputació de València, per la qual cosa haurà de sol·licitar-se un informe a esta entitat respecte a l'afecció a la seua xarxa viària.  
• L'informe considera que, en l'àmbit de les seues competències (afecció a infraestructures de titularitat autonòmica i xarxa estructural viària), no es produïxen afeccions.  
Diputació de València  
En l'informe emés el 6 de juliol de 2021 indica que, respecte a la carretera CV-363:  
- El tram comprés entre els PQ 13+020 a 23+960 discorre a través del PN Puebla de San Miguel. La IMD registrada en el tram esmentat és de 10 vehicles/dia en 2019.  
- Sobre la carretera se superposen les àrees tallafocs UJN-EO-71.67.50 (entre PQ 17+150 a 18+1020) i XPC-AZ-23.73.52 (entre els PQ 17+140 a 17+150).  
- A l'altura del PQ 15+575, marge esquerre, es troba la instal·lació recreativa Fuente de Don Guillén, amb accés a terres des de la carretera situada en l'interior d'una corba de radi reduït.  
- Entre els PQ 18+320 a 18+1020 i 19+877 a 21+395, al costat de la carretera i sobre esta, discorre la sendera MY-KJ-231.9.  
Es constata que en l'alternativa 1, triada, es proposa:  
- Àrea 4. Foment del control de la vegetació en vies de comunicació.  
Es considera el desbrossament dels 2 m més pròxims a la calçada, amb rebuig d'arbustos, respectant la flora protegida i la poda d'arbratge. En el cas que el desbrossament puga generar problemes d'erosió, limita l'actuació a una franja d'1 m a cada costat de la calçada.  
- Àrea 2. Silvicultura preventiva (manteniment o adequació de la xarxa d'àrees tallafocs de la demarcació forestal de Chelva coincidents amb el parc).  
Les actuacions proposades en: Àrea 2.2 Foment d'actuacions sobre àrees tallafocs en terrenys no gestionats per la GVA, Àrea 4.2 Foment de l'execució i adequació de punts d'aigua en terrenys no gestionats per la GVA, Àrea 6.1 Foment del condicionament i manteniment de les àrees d'ús públic i Àrea 7 Foment d'actuacions en la interfície urbanoforestal, impliquen la Diputació de València, sense que conste l'existència d'acord o conveni.  
En l'informe s'indica el següent:  
• Respecte al desbrossament de les zones confrontants amb les carreteres de titularitat provincial, la Diputació de València fa estes tasques anualment, com a regla general, en exercici de les seues competències.  
• Respecte a les actuacions previstes en l'àrea, 2 s'hauria d'ampliar l'actuació de tala dels peus que puguen suposar un risc per a la seguretat viària en els trams de les àrees tallafocs que coincidisquen amb les carreteres del sistema viari de la Comunitat Valenciana.  
• Respecte a la participació de la Diputació de València en els treballs que han de desenvolupar-se en les àrees 2.2, 4.2, 6.1 i 7, en el pla no ha de considerar, sense que hi haja els instruments jurídics que ho permeten, la participació de la Diputació de València en la consecució dels fins, tenint en compte les limitacions establides per la legislació sobre hisendes locals respecte a gastos en béns de titularitat aliena a la pròpia corporació local.  
Inundabilitat (PATRICOVA)  
El Servici de Gestió Territorial emet un informe el 13 de setembre de 2021, respecte al compliment del Pla d'acció territorial sobre prevenció de risc d'inundació a la Comunitat Valenciana (PATRICOVA), en què indica que el pla de prevenció d'incendis forestals no fa referència a l'esmentat PATRICOVA ni al Sistema nacional de cartografia de zones inundables (SNCZI). Indica, així mateix, que la revisió del pla fa una descripció genèrica de les actuacions que cal realitzar, i, atés que les actuacions concretes no es localitzen, particularment les referides a infraestructures, no és possible identificar les afeccions per inundabilitat.  
L'àmbit d'actuació del PPIF es troba afectat per perillositat d'inundació i és compatible sempre que es complisquen les condicions exposades en l'informe, que es resumixen en:  
• El Pla de prevenció d'incendis forestals del PN Puebla de San Miguel està afectat per perillositat d'inundació, si bé les mesures hauran de ser concretades en els projectes que es desenvolupen des d'este, sobretot les actuacions que comporten alteració de rasants i les seues afeccions, així com les mesures previstes per a reduir els efectes de la inundabilitat. Es considera que el PPIF serà compatible amb el PATRICOVA sempre que, en les actuacions que s'hi projecten, s'incorporen les condicions d'adequació de les infraestructures previstes en l'article 21 d'esta normativa.  
• Les actuacions previstes en el PPIF, si s'executen de manera que siguen compatibles amb la infraestructura verda i de reduït impacte, no és previsible que generen un increment significatiu del risc d'inundació.  
  
• El criteri que, en matèria de risc d'inundació, ha de ser considerat en el PPIF és que els projectes d'execució derivats d'este hauran de complir les condicions establides en l'art. 21 de la normativa del PATRICOVA i obtindre l'informe preceptiu del departament competent en matèria d'inundació.  
Direcció Territorial d'Educació, Cultura i Esport (Patrimoni)  
En l'informe emés el 10 de novembre de 2021, es comunica el següent:  
1. La documentació aportada (Annex 4. Estudi patrimonial revisió del PPIF del PN Puebla de San Miguel) arreplega únicament les afeccions als jaciments inclosos en l'Inventari de jaciments arqueològics de la Conselleria de Cultura. L'informe indica que tant el subsol dels béns d'interés cultural com dels béns de rellevància local, així com els seus respectius entorns de protecció, se suposen àmbits de possible interés arqueològic, mentres no s'haja justificat la no existència d'este interés en el corresponent catàleg de proteccions del municipi actualitzat a la legislació patrimonial vigent.  
  
L'informe indica també que, en tot cas, la Conselleria de Cultura informa de manera preceptiva i vinculant les actuacions en els béns d'interés cultural i en els seus entorns en els casos arreplegats en la Llei 4/1998, de la Generalitat Valenciana, del patrimoni cultural valencià (LPCV). Serà necessari l'informe de Cultura en les intervencions dels béns de rellevància local segons s'indica en el Decret 62/2011, del Consell, pel qual es regula el procediment de declaració i el règim de protecció dels béns de rellevància local.  
2. S'indica també que s'haurà de completar l'annex sobre patrimoni cultural ara aportat, que haurà d'arreplegar, com a mínim, els béns d'interés cultural i els béns de rellevància local, així com els respectius entorns de protecció existents en l'àmbit, inclosos en el catàleg vigent del municipi, l'Inventari general de patrimoni cultural valencià i les disposicions addicionals 1a i 5a de l'LPCV.  
  
En cas de no haver-hi entorns de protecció definits en els catàlegs de proteccions, s'hauran d'aplicar els entorns transitoris de protecció:  
  
- Per als BIC: els establits en la disposició transitòria primera de la Llei 5/2007, de la Generalitat, de modificació de la Llei 4/1988, LPCV.  
  
- Per als BRL: els inclosos en l'art. 11 del D62/2011.  
Així mateix, indica que els béns protegits i els seus entorns hauran de quedar reflectits en els plans del document de planejament. Els BIC, BRL i els seus entorns de protecció formen part de l'ordenació estructural dels municipis.  
3. Finalment, l'informe indica que les futures actuacions que es proposen desenvolupar en l'àmbit del PPIF hauran de complir la legislació sectorial en matèria de patrimoni cultural i hauran de disposar de la preceptiva autorització de la Conselleria de Cultura quan així ho establisca la legislació vigent.  
Direcció Territorial d'Agricultura, Desenvolupament Rural, Emergència Climàtica i Transició Ecològica de València  
La Secció Forestal del Servici Territorial de Medi Ambient emet un informe el 16 de desembre de 2021 en el qual s'informa favorablement de la revisió del PPIF, amb les consideracions següents:  
• Es considera insuficient preveure únicament la xarxa del pla de la Demarcació per a mantindre una xarxa òptima del parc. S'hi haurien d'incloure, almenys, els següents vials que s'inclouen en el pla actualment vigent: PUE VI 2.201.01; PUE VI 3.232.01; PUE VI 3.254.03, 3.254.02; PUE VI 3.232.01; PUE VI 3.221.01; PUE VI 3.216.02, 3.216.03.  
• Es proposa la inclusió d'estes infraestructures com a part de les infraestructures viàries òptimes dins del pla i es considera que caldria afegir-les com a infraestructures que han de mantindre's dins del pla esmentat.  
Iberdrola  
L'informe emés el 15 de juliol de 2021 indica que i-DE Redes Eléctricas Inteligentes, SA, no és la distribuïdora elèctrica del Parc Natural Puebla de San Miguel i no disposen de línies de la seua propietat que discórreguen pel terme municipal de Puebla de San Miguel.  
F) Identificació dels efectes possibles sobre el medi ambient.  
Descripció de l'àmbit:  
L'àmbit del pla de prevenció d'incendis coincidix amb el del Parc Natural de Puebla de San Miguel. La superfície que abasta és de 6.479,56 hectàrees.  
El Parc Natural de Puebla de San Miguel se situa en els contraforts occidentals de la serra de Javalambre i ocupa la totalitat del terme municipal de Puebla de San Miguel, a la comarca del Racó d'Ademús. Al parc es troba l'Alto de las Barracas, que, amb 1.838 m, constituïx el pic més alt de la Comunitat Valenciana.  
  
Segons consta en la documentació aportada, l'escassa pressió antròpica exercida sobre el territori ha afavorit l'alt grau de conservació dels hàbitats i espècies de fauna i flora. Destaquen tres formacions arbòries principals, la pinada (Pinus nigra subesp. salzmanii i Pinus sylvestris), el savinar (Juniperus thurifera) i el carrascal (Quercus rotundifolia), a més d'una altra mena de formacions com la roureda de roure de fulla menuda (Quercus faginea), la vegetació d'alta muntanya i la presència de teixos (Taxus baccata). Així mateix, és notable la presència d'endemismes iberollevantins, com Vitaliana primuliflora subesp assoana, i d'arbres monumentals.  
Els boscos de savina turífera (J thurifera) constituïxen un dels hàbitats més singulars dels que apareixen en l'àmbit del parc, amb la presència d'exemplars de gran longevitat, alguns dels quals arriben fins als quasi 1.000 anys, i que conformen un dels millors grups d'estos exemplars a escala mundial.  
Les formacions de pinassa (Pinus nigra subesp salzmanii) i de pi roig (Pinus sylvestris) ocupen les zones més elevades i fredes, on apareixen també la savina de muntanya (Juniperus sabina) i la savina de muntanya (Juniperus communis subesp hemisphaerica), que conformen l'aspecte tan característic del paisatge, al qual acompanyen espècies com l'eriçó (Erinacea anthyllis) o el timó terrer (Thymus godayanus).  
Els carrascars (Quercus rotundifolia) ocupen les zones més seques i amb més insolació, centrats en dos àrees concretes, encara que hi ha exemplars dispersos per tot el terme municipal.  
Respecte als hàbitats d'interés comunitari, en l'àmbit del parc n'hi ha representats quatre prioritaris (6220\* Zones subeestèpiques de gramínies i anuals del Thero-Brachypodietea, 9530\* Pinades (sud)mediterrànies de pins negres endèmics, 9560\* Boscos endèmics de Juniperus spp. i 9580\* Boscos mediterranis de Taxus baccata) i onze de no prioritaris entre els quals cal destacar l'hàbitat de bruguerars alpins i boreals (4060) amb Ribes uva-crispa, Thymus godayanus i Ribes alpinum.  
  
Respecte a la fauna, cal destacar, entre d'altres, lepidòpters com la papallona isabelina (Graellsia isabellae) i la papallona apolo (Parnassius apollo). La presència d'aus rapaces és habitual i es poden observar voltors (Aegypius monachus), àguiles calçades (Hieraetus pennatus) i marcenques (Circaetus gallicus), milans (Milvus milvus), xoriguers (Falque tinunculus), òbiles (Tyto alba) i fins i tot algunes parelles d'àguila reial (Aquila chrysaetos). Els rèptils estan representats pel fardatxo ocel·lat (Timon lepidus) o la colobra llisa europea (Coronella austríaca), i entre els amfibis cal destacar la presència de granota pintada (Discoglossus jeanneae). Respecte a mamífers, és important la presència d'algunes espècies de rates penades, escasses a la Comunitat Valenciana, com Barbastrella barbastrellus i Myotis bechsteini. Hi abunda el conill (Oryctolagus cuniculus), la llebre (Lepus capensis) la gineta (Genetta genetta) o el senglar (Sus scrofa) i és important destacar la presència de talp de cabrera (Iberomys cabrerae), endemisme de la península Ibèrica de presència escassa i fragmentada.  
En l'àmbit del pla es destaquen les següents zones d'interés ambiental:  
- Microreserves de flora: Alto de las Barracas, Barranco de la Cañada de Jorge, Los Tajos, Barranco de la Hoz, Las Blancas, Pino de Vicente Tortajada i Barranco del Saladillo.  
- Plans i àrees de recuperació i conservació de fauna (punts Life Amfibis): Navajo de la Cañada, Fuente de Las Blancas, Fuente del Maderero, Charca Piqueras.  
L'àmbit de la revisió del pla s'inclou en el LIC Puebla de San Miguel (ES5233006).  
L'àmbit està afectat per riscos de lliscament en diferents graus, i, molt puntualment, hi ha zones amb risc de despreniment i danys a infraestructures.  
El DIE inclou, en l'annex 4, un estudi patrimonial amb anàlisi de la presència d'elements d'interés cultural i patrimonial en l'àmbit del PPIF del parc i de les infraestructures de prevenció previstes, que podrien veure's afectats en el moment de l'execució de treballs en la muntanya. L'estudi inclou un llistat dels elements presents, així com una distinció d'aquells que es troben en les proximitats de les infraestructures incloses en el pla, i descriu 15 béns d'interés patrimonial, sense que cap d'estos siga bé d'interés cultural (BIC) o bé de rellevància local (BRL).  
  
Segons la cartografia PATFOR, la pràctica totalitat del parc està sobre sòl forestal, fonamentalment sobre terreny forestal estratègic.  
  
Respecte al risc històric d'incendis forestals, el document presentat fa un estudi d'evolució els resultats del qual són els següents:  
  
• En el període comprés entre 1997 i 2006, anàlisi prèvia a la redacció del PPIF vigent, es van produir un total de nou incendis sobre una extensió total de 0,18 hectàrees, i l'única causa dels quals va ser el llamp. Els incendis es van concentrar en els mesos de juliol a setembre.  
• En el període comprés entre 2010 i 2020 no hi ha hagut cap incendi originat al parc ni que haja afectat la seua superfície. L'estudi suggerix que això podria deure's a causes naturals o, fins i tot, a una disminució de llamps caiguts a Puebla de San Miguel en eixe període. No s'han detectat noves causalitats d'incendis en l'àmbit del parc.  
  
La revisió del pla suposa una modificació que s'aprova per una administració pública, l'elaboració i l'aprovació de la qual ve exigida per una disposició legal, i constituïx un marc per a projectes.  
La concreció dels possibles projectes en la documentació aportada és escassa, especialment la ubicació de depòsits nous i les àrees de tallafocs de diferent orde, i no permet determinar amb precisió si estos es trobaran sotmesos a avaluació d'impacte ambiental, més enllà que el que s'expressa a mode de fitxes resum d'actuacions que es preveu dur a terme a posteriori i els tractaments de la vegetació per a crear o mantindre les discontinuïtats existents de «combustible (vegetació) forestal» denominades «línies de ruptura», i disminucions puntuals de la densitat de la vegetació a fi de disminuir la velocitat de propagació d'un eventual incendi.  
G) Valoració ambiental d'acord amb els criteris de l'annex VIII del TRLOTUP  
De conformitat amb l'article 46.3 del Decret legislatiu 1/2021, de 18 de juny, del Consell, d'aprovació del TRLOTUP, l'òrgan ambiental determinarà si un pla ha d'estar subjecte a avaluació ambiental i territorial estratègica simplificada o ordinària, per a la qual cosa es tindran en consideració els criteris de l'annex VIII, si és el cas, amb consulta prèvia a les administracions públiques afectades, i amb les consideracions a les quals es referix l'art. 53 del TRLOTUP.  
A la vista de la documentació presentada, es procedix a analitzar la proposta de revisió del pla.  
1. Per les característiques dels plans i programes:  
La documentació presentada no aclarix si, en la revisió del pla de prevenció d'incendis, en particular el pla d'infraestructures, establix el marc per a projectes sotmesos a avaluació d'impacte ambiental.  
  
La materialització de les actuacions previstes en el pla per a complir els objectius requerix que estes es concreten i es despleguen en els projectes corresponents.  
En conseqüència, i sense perjuí del nivell jeràrquic del pla respecte dels projectes, les actuacions que conté el pla s'han d'assumir com a propostes amb caràcter no vinculant, ja que, pel mateix abast del pla, la determinació de la viabilitat ambiental queda posposada a la valoració quant al projecte. En particular, quant a les actuacions que puga requerir, si és el cas, qualsevol procés d'avaluació d'impacte ambiental reglat en la normativa sectorial vigent o les que, d'acord amb la normativa del parc, requerixen un informe favorable de l'òrgan gestor de l'espai natural protegit.  
  
El parc natural forma part de la Xarxa Natura 2000 com a lloc d'importància comunitària (LIC Puebla de San Miguel ES5233006). Com a espai de la Xarxa Natura 2000 no té norma de gestió.  
La zona forestal està qualificada com a muntanya d'utilitat pública V055-Puebla de San Miguel pertanyent a la demarcació forestal de Chelva. La pràctica totalitat de la muntanya està classificada com a sòl forestal estratègic per complir alguna de les característiques establides en l'article 23 del PATFOR, si bé, atés que el pla de prevenció d'incendis no és un instrument d'ordenació del territori ni urbanístic (article 14 del TRLOTUP), l'informe de l'òrgan forestal no té caràcter preceptiu ni vinculant (article 8 de PATFOR).  
La demarcació de Chelva no disposa d'un pla d'ordenació dels recursos forestals.  
La regulació normativa d'este espai natural i la legislació sectorial d'avaluació d'impacte ambiental establixen o constituïxen mesures preventives respecte a les actuacions que es plantegen, es considera necessari que el pla continga criteris i mesures preventives per a minimitzar la incertesa i evitar les possibles afeccions negatives significatives.  
  
Estes mesures preventives es tindran en compte especialment en estes actuacions:  
- Creació de noves àrees de tallafocs, faixes perimetrals en vials i tallafocs existents, depòsits i pistes forestals en trams de traçat nou.  
  
- Recuperació d'antics camps de cultiu que tinguen caràcter forestal d'acord amb la cartografia PATFOR.  
En les mesures preventives que cal estudiar s'inclouran almenys:  
- Estudi previ de flora, fauna i vegetació que no pot veure's afectada.  
- Modificació de la ubicació de l'actuació o el traçat d'esta, o no execució.  
- Modificació de les característiques de l'actuació: dimensions, tècniques que es pretenen utilitzar, etc.  
- Limitacions en el període d'execució de les obres.  
- Instal·lació d'estructures de fuita i dispositius antiofegament en depòsits.  
- Abalisament de terrenys per a evitar afectacions.  
- D'una altra classe.  
Sense perjuí dels condicionants establits en la resolució dels procediments d'avaluació que es requerisquen i del compliment del que s'establix en el PORN, estes mesures es definiran prèviament a l'execució de les actuacions, en col·laboració i amb el vistiplau dels servicis tècnics del parc natural, i l'execució es durà a terme amb la supervisió d'estos servicis.  
2. Per les característiques dels efectes i de l'àrea probablement afectada:  
L'efecte inicial de l'aprovació del pla de prevenció d'incendis serà establir el marc necessari per al desenvolupament d'una sèrie d'actuacions que han sigut descrites en el pla de prevenció de causes i en el Pla d'infraestructures. Les actuacions proposades poden causar, en algun cas, efectes negatius sobre els valors de l'espai pel que fa al projecte, si bé es poden adoptar mesures per a previndre'ls, evitar-los o reduir-los  
  
L'àmbit del PPIF és una àrea de distribució de diversos hàbitats d'interés comunitari, quatre d'estos considerats d'interés prioritari de conservació, i hi ha en la zona microreserves de flora, unitats de seguiment de flora catalogada com a vulnerable en el Catàleg valencià d'espècies de flora amenaçada, àrees de recuperació d'amfibis i exemplars monumentals de savina turífera (Juniperus thurifera). En la fase de redacció dels projectes de les infraestructures haurà d'estudiar-se amb més detall la possible afecció puntual a algun d'estos elements, especialment a les poblacions de Ribes uva-crispa i Vitaliana primuliflora subesp assoana, per ser les més pròximes a les actuacions previstes en el pla de demarcació (concretament les àrees tallafocs d'orde 1 en el tram 49.06.05 i àrees tallafocs d'orde 2 en el tram 49.14.01) i a les microreserves de flora Alto de las Barracas (tallafocs d'orde 1 en el tram 49.06.04) i Pino de Vicente Tortajada (tallafocs d'orde 2 en el tram 49.14.01). En qualsevol cas, s'especificaran les mesures necessàries que es prendran per a assegurar la no afecció a estes espècies i hàbitats.  
  
De la documentació rebuda es desprén que tan sols les accions planificades de silvicultura preventiva d'incendis forestals tindrien afeccions ambientals destacables, però mínimes si es projecten i s'executen de conformitat amb els condicionants establits en informes sectorials rebuts i amb el que disposa la legislació normativa vigent en matèries, sense ànim exhaustiu, de forests, de protecció d'espais naturals protegits, de protecció de flora i fauna, de prevenció d'incendis, i una altra assimilada a les matèries anteriors.  
Esta mena de treballs es correspon amb les actuacions: 4.1. Foment del control de la vegetació en vies de comunicació, 4.3. Adequació i manteniment de les línies elèctriques, 2.1. Actuacions sobre àrees tallafocs en terrenys gestionats per la Generalitat, 2.2. Foment d'actuacions sobre àrees tallafocs en terrenys no gestionats per la Generalitat, 4.1. Adequació de punts d'aigua en terrenys gestionats per la Generalitat i 4.2. Foment de l'execució de punts d'aigua en terrenys no gestionats per la Generalitat.  
L'àmbit del pla inclou elements d'interés cultural. Com a mesura preventiva respecte a este factor i atés que les actuacions no han sigut concretades, es considera que el pla ha d'incorporar mesures preventives, de manera que, en el cas que algun dels projectes de desenvolupament d'actuacions previstes poguera afectar algun dels béns inventariats, el projecte haurà de comptar amb un informe vinculant de la conselleria competent en matèria de patrimoni cultural.  
H) Consideracions jurídiques  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP).  
  
Tenint en compte les circumstàncies i característiques descrites abans, s'estima que ens trobem davant d'un dels supòsits de l'article 46.3 del TRLOTUP, i podria aplicar-se-li l'article 46.3.a o 46.3.c.  
I) Proposta d'acord  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment d'avaluació ambiental i territorial estratègica de la revisió del Pla de prevenció d'incendis forestals del Parc Natural de Puebla de San Miguel, l'objecte del qual serà el que es descriu en la documentació remesa, d'acord amb els criteris de l'annex VIII del TRLOTUP esmentat, i, tenint en compte les consultes i l'anàlisi realitzades, es pot concloure que el procediment d'avaluació simplificat és suficient per a determinar que no presentarà efectes significatius sobre el medi ambient, sempre que, abans de l'aprovació definitiva, es complisquen els condicionants descrits a continuació, amb la qual cosa correspondrà continuar la tramitació de la modificació de pla conforme a la seua normativa sectorial:  
1. Els projectes de desenvolupament de les actuacions previstes en el pla que constituïsquen supòsits d'avaluació d'impacte ambiental, d'acord amb la legislació vigent a la Comunitat Valenciana (estatal o autonòmica), hauran de tramitar el procediment d'avaluació d'impacte ambiental que corresponga incardinat en el procediment d'aprovació o autorització.  
2. S'hauran d'atendre les determinacions assenyalades en l'informe de la Diputació de València emés el 6 de juliol de 2021.  
3. En el pla de prevenció d'incendis ha de constar que els projectes d'execució derivats del pla han de complir les condicions establides en l'article 21 de la normativa del PATRICOVA.  
4. S'han d'atendre les determinacions assenyalades en l'informe del Servici d'Infraestructura Verda i Paisatge emés el 26 de novembre de 2021.  
En relació amb els paisatges de rellevància regional, s'indica que pot consultar-se el document Objectius de qualitat i instruccions tècniques per a l'observació i gestió dels paisatges de rellevància regional de la Comunitat Valenciana en el web següent:  
https://mediambient.gva.es/va/web/planificacion-territorial-e-infraestructura-verde/paisatges-de-rellevancia-regional  
5. S'han de valorar i, si és el cas, atendre, les determinacions indicades en l'informe de 16 de desembre de 2021, de la Secció Forestal del Servici Territorial de Medi Ambient.  
Segons establix l'article 53.7 del TRLOTUP, l'informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha procedit a aprovar el pla en el termini màxim de quatre anys des que es va publicar. En este cas, el promotor ha d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot el que s'ha exposat, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la revisió del Pla de prevenció d'incendis forestals del Parc Natural de Puebla de San Miguel, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra esta resolució, per no ser un acte definitiu en via administrativa, no s'hi pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Fet que vos notifique perquè en tingueu coneixement i als efectes oportuns.  
Fet que se certifica abans de l'aprovació de l'acta corresponent i amb reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 4 de gener de 2022.- El secretari de la Comissió d'Avaluació Ambiental: José del Valle Arocas.»  
  
València, 26 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.